***Образложење***

Законом о спорту који је Скупштина Републике Србије усвојила 2011. године, стекли су се услови за развој републичке стратегије развоја спорта, али и да се креирају планови на нивоу градова и општина. Законом о спорту је уређена област спорта у складу са европским стандардима и прописима чији је развој био изузетно динамичан у протеклом периоду, уз усаглашавање са националним прописима и консензус свих релевантних субјеката спорта да се област спорта уреди на системски целовит и свеобухватан начин. Такође, Закон о спорту члановима 137 и 138 конкретно уређује област потреба и интереса грађана у области спорта за који се обезбеђују средства у буџету јединица локалне самоуправе.

. Министарство омладине и спорта је у оквиру Закона, израдило Стратегију развоја спорта за период 2014 – 2018. године, што је био први корак ка системском решавању потреба и проблема у области спорта и полазна основа за израду системских прописа на свим нивоима, којима се пружа организована и стална подршка свим релевантним субјектима у области спорта у стварању услова који омогућавају спортском систему Републике Србије да оствари циљеве и приоритете које је Стратегија дефинисала, као што су повећање броја младих који се баве спортом, подстицање рекреације код грађана, подршка развоју врхунског спорта и улагање у спортску инфраструктуру.

Поред законске обавезе по члану 142 став 4, Закон о спорту, где је дефинисана обавеза јединица локалне самоуправе, да у року од шест месеци од усвајања Стратегије, утврђује програм развоја спорта на својој територији, а у складу са Стратегијом, постоји читав низ разлога који су битни за израду и усвајање Програма развоја спорта 2016-2017. године. То је пре свега потреба за масовношћу спорта као активности и његов значај за развој младих и уопште развој друштва у целини, поготову у данашњем друштвеном тренутку оптерећеном финансијско-економским проблемима. Поред тога, систем професионалног спорта (квалитетни и врхунски) захтева озбиљне промене у самом управљању и финансирању, да би се обезбедила транспарентност трошења јавних фондова, и постигли озбиљни и врхунски резултати, а то подразумева измену тренутног стања тј. редефиницију процедура, стручне и мотивисане тренере, материјално-техничке услове за рад, квалитетну инфраструктуру за такмичења, и самим тим подршку јавности и друштвено одговорних компанија.

Процес израде овог Програма је у потпуности спроведен транспарентно и јавност је путем медија редовно обавештавана о свим фазама његове израде. У процесу израде Програма развоја спорта прошло се кроз 5 фаза укључујући и стручну и општу јавну расправу, па је на тај начин омогућено свим заинтересованим субјектима да дају свој допринос.

Програм развоја спорта у Граду Нишу креиран је на основу потреба и проблема уочених у спорту, за чије решавање су креиране смернице и акциони план, у складу са нацртом Републичке Стратегије развоја спорта и у складу са Законом о спорту, којим је предвиђено укључивање локалних самоуправа у планирање и развој ове важне области за све грађане, спортисте и спортске клубове, савезе и удружења.

Овај документ представља основу и полазну тачку који би требао да коначно резултира доношењем Стратегије за развој спорта у будућем периоду, јер када се остваре циљеви и реализују планиране активности из Програма за развој спорта, стећи ће се услови за дугорочније планирање у овој области.

`Програм развоја спорта за Град Ниш садржи податке о спорту у Нишу, анализу стања у спорту у појединим областима која је креирана на основу консултација са представницима Факултета спорта и физичког васпитања, Универзитета, спортиста, спортских удружења и осталих стручних лица из области спорта, као и представницима младих. У обзир су узета и већ усвојена планска документа као што је Акциони план одрживог развоја Града Ниша. Кроз заједнички рад фокус група посебно су анализиране области које су у ингеренцији локалне самоуправе, као што је школски спорт, врхунски и квалитетни спорт, рекреативни спорт и спортска инфраструктура. За остале области у спорту, које су такође важне, а имају специфична одређења, као спорт у руралним срединама, такође су припремљене смернице развоја у виду препорука.

Резултат овог свеобухватног процеса је Програм развоја спорта за Град Ниш којим је одређена мисија, визија и дефинисани циљеви политике у области спорта на територији Града Ниша уз поштовање принципа, вредности и начела која дефинишу политику на националном нивоу. Створен је стратешки оквир за успостављање институционалне подршке за решавање свих питања од значаја за спорт на територији Града Ниша и створени предуслови за планско и дугорочно решавање проблема спортских субјеката уз креирање мера прилагођеним стварним потребама Града Ниша.

На основу изложеног, предлаже се доношење Одлуке о усвајању Програма развоја спорта за Град Ниш 2016-2017.године.

**УПРАВА ЗА ОМЛАДИНУ И СПОРТ**

НАЧЕЛНИК

Горан Ђорђевић